Pasiūlymas Europos parlamento ir Tarybos sprendimas iš dalies keičiantis sprendimą Nr. 1720/2006/EB, nustatantį veiksmų programą mokymosi visą gyvenimą srityje /* KOM/2008/0061 galutinis - COD 2008/0025 */





[pic] | EUROPOS BENDRIJŲ KOMISIJA | Briuselis, 8.2.2008 KOM(2008) 61 galutinis 20085/0025 (COD) Pasiūlymas EUROPOS PARLAMENTO IR TARYBOS SPRENDIMAS iš dalies keičiantis sprendimą Nr. 1720/2006/EB, nustatantį veiksmų programą mokymosi visą gyvenimą srityje (pateikta Komisijos) AIŠKINAMASIS MEMORANDUMAS 1. 2006 m. lapkričio 15 d. Europos Parlamentas ir Taryba priėmė Sprendimą Nr. 1720/2006/EB, nustatantį 2007–2013 m. veiksmų programą mokymosi visą gyvenimą srityje. Šia programa siekiama suteikti visiems įvairaus amžiaus žmonėms visoje Europoje galimybę aktyviai mokytis. Programą sudaro keturios sektorių programos, kurias papildo skersinė programa, skirta geresniems rezultatams pasiekti, ir Jean Monnet programa, kuria siekiama skatinti studijas, svarstymus ir debatus Europos integracijos tema viso pasaulio aukštojo mokslo įstaigose. 2. Užsibrėžtiems tikslams pasiekti programoje siūloma remti įvairią veiklą. Norėdami gauti dotacijas, projektų rengėjai turi dalyvauti pasiūlymų konkurse, po kurio Komisija priima sprendimus skirti dotacijas, kurios yra programos vykdymo priemonė, todėl joms taikoma atskira tarpinstitucinio lygmens procedūra. 3. Laikantis Europos bendrijos steigimo sutarties 202 straipsnio, Taryba priimamuose teisės aktuose suteikia Komisijai įgaliojimus įgyvendinti Tarybos nustatytas taisykles ir tokiems įgaliojimams vykdyti gali nustatyti tam tikrus procedūrinius reikalavimus. 4. Šie reikalavimai apibrėžiami žodžiu „komitologija“. Tai privalomas tarimasis su komitetu dėl pagrindiniu teisės aktu nustatytų priemonių įgyvendinimo prieš Komisijai jas priimant. Komitetą sudaro tik valstybių narių atstovai. Jam pirmininkauja Komisija. 5. Konsultuotis su komitetu galima įvairiais būdais. Jie apibrėžti Tarybos sprendime Nr. 1999/468/EB, nustatančiame Komisijos naudojimosi jai suteiktais įgyvendinimo įgaliojimais tvarką, su pakeitimais, padarytais Tarybos sprendimu Nr. 2006/512/EB. Pagrindiniame teisės akte, kuriuo įtvirtinami Komisijos įgyvendinimo įgaliojimai, gali būti numatytas šių įvairių procedūrų taikymas įgyvendinant vykdymo priemones. 6. Komitologijos sprendimu Europos Parlamentui taip pat suteikiama teisė į analitinę bendro sprendimo procedūra priimtų teisės aktų įgyvendinimo priežiūrą. Naudodamasis analitinės priežiūros teise, Europos Parlamentas gali paprieštarauti Komisijos ketinamoms vykdyti priemonėms, kai, jo nuomone, priemonių poveikis peržengia pagrindiniame teisės akte nustatytus įgyvendinimo įgaliojimus, o tai pažeidžia jam suteiktus bendro sprendimo priėmimo įgaliojimus. 7. Prieš Komisijai priimant oficialų sprendimą, Europos Parlamentui suteikiamas vieno mėnesio laikotarpis išnagrinėti priemonės projektą. Laikotarpis pradedamas skaičiuoti nuo galutinio priemonės įgyvendinimo projekto pateikimo Europos Parlamentui, po to, kai komitetas pateikė oficialią nuomonę. 8. Sprendime Nr. 1720/2006/EB, nustatančiame veiksmų programą mokymosi visą gyvenimą srityje, numatyta, kad programos įgyvendinimui reikalingų priemonių visumą priima Komisija, laikydamasi komitologijos sprendime numatytų procedūrų. 9. Derantis dėl programos teisės aktų leidėjas aiškiai nurodė, kuriuos atrankos sprendimus reikia teikti svarstyti komitetui. Sprendimo Nr. 1999/468/EB 4–7 straipsniuose nurodyta procedūra turėjo būti taikoma atrankos sprendimams, pagal kuriuos skiriama didelė parama arba kai tai susiję su politiškai svarbiomis sritimis, kaip antai reikšmingos bendradarbiavimo veiklos daugiašaliai projektai bei tinklai, politinės naujovės, daugiašaliai projektai bei tinklai, kurių suma viršija 1 000 000 EUR. Kitiems atrankos sprendimams komitologijos procedūra neturėjo būti taikoma. Tokiais atvejais Komisija įsipareigojo nedelsiant informuoti programos komitetą ir Europos Parlamentą apie visus atrankos sprendimus, kuriems valdymo procedūra neturi būti taikoma. Šis susitarimas išdėstytas Komisijos pareiškime Tarybai ir Europos Parlamentui. 10. Šis susitarimas pagrįstas programos veiksmų pobūdžiu, kuomet didžioji dalis mažų dotacijų skiriama dideliam naudos gavėjų skaičiui, kadangi tokiais atvejais komitologijos procedūra turėtų labai nedidelę pridėtinę vertę ir neproporcingai apsunkintų programos administravimą. Todėl šis susitarimas buvo pagrįstas tarpinstituciniu susitarimu, kuriuo siekiama supaprastinti procedūras ir sutrumpinti naudos gavėjams skirtų sprendimų priėmimo laikotarpius. 11. Sprendimo Nr. 1720/2006/EB tekste teisės akto leidėjo pozicija dėl valdybos komitetui teiktinų atrankos sprendimų išdėstyta teisingai, tačiau teisės akto leidėjo ketinimai sprendime perteikti netiksliai, nes visoms kitoms priemonėms, įskaitant atrankos sprendimus, numatyta taikyti Sprendimo Nr. 1999/468/EB 3 ir 7 straipsniuose nurodytą patariamąją procedūrą, o ne Komisijai nedelsiant apie juos informuoti programos komitetą ir Europos Parlamentą. 12. Todėl su programos komitetu pagal atrankos sprendimų valdymo procedūrą konsultuojamasi dėl konkrečių programų, nurodytų Sprendimo Nr. 1720/2006/EB 9 straipsnio 1 dalyje, tai yra svarbiausios bendradarbiavimo veiklos daugiašalių projektų bei tinklų, politinių naujovių ir daugiašalių projektų bei tinklų, kurių įgyvendinimo suma viršija 1 000 000 EUR. Sprendimo Nr. 1720/2006/EB 9 straipsnio 2 dalyje numatyta, kad visi kiti atrankos sprendimai priimami laikantis patariamosios procedūros. 13. Dėl tokios Sprendimo Nr. 1720/2006/EB redakcijos kyla rimtų sunkumų įgyvendinant programos veiksmus ir priemones. 14. Kai atrankos sprendimams taikoma patariamoji procedūra, jiems priimti skirtas laikotarpis pailgėja dviem trimis mėnesiais. Todėl sprendimo dėl pateiktų pasiūlymų kandidatai turi laukti ilgiau. Siekiant kiekvienais metais paskelbti kuo daugiau pasiūlymų konkursų, atitinkamus projektus paprastai numatoma pradėti vykdyti netrukus. Todėl dėl papildomų laiko sąnaudų galima pavėluoti skirti dotacijas ir taip pakenkti daugelio projektų gyvybingumui. Ilgesni laikotarpiai taip pat prieštarauja programos įgyvendinimo paprastumo ir artumo principams, todėl turi tiesioginės įtakos jos veiksmingumui. 15. Siekiant galutinai išspręsti dėl patariamosios procedūros taikymo atrankos sprendimams kilusią problemą, reikia techninio Sprendimo Nr. 1720/2006/EB pakeitimo. Remiantis Komisijos pareiškimu, dabartinė patariamoji procedūra bus panaikinta ir pakeista procedūra, pagal kurią Komisija nedelsiant informuoja programos komitetą ir Europos Parlamentą apie priimamus atrankos sprendimus. 16. Šiuo pasiūlymu grįžtama prie pirminių teisės akto leidėjo ketinimų, išreikštų derantis dėl Sprendimo Nr. 1720/2006/EB, nustatančio veiksmų programą mokymosi visą gyvenimą srityje. 17. Sprendimo Nr. 1720/2006/EB pakeitimo pasiūlymu dotacijų skyrimo laikotarpis bus sutrumpintas dviem trimis mėnesiais ir padės užtikrinti veiksmingą programos veiksmų ir priemonių įgyvendinimą. Programos komitetas ir Europos Parlamentas bus nedelsiant informuojami apie atrankos sprendimus. Šis pakeitimas taip pat padės supaprastinti procedūras ir padidinti jų proporcingumą, nes jos dotacijų gavėjų naudai taps greitesnės ir veiksmingesnės. 18. Kituose trijuose Europos Parlamento ir Tarybos priimtuose sprendimuose, įkuriančiuose programas pilietiškumo, jaunimo ir kultūros srityse, įtvirtintos panašios nuostatos dėl atrankos sprendimams taikomos valdymo ir patariamosios procedūros, todėl kyla tokių pačių atrankos sprendimų įgyvendinimo problemų. Panašus šių pagrindinių teisės aktų persvarstymas numatytas kartu su šiuo pakeitimo pasiūlymu. 20085/0025 (COD) Pasiūlymas EUROPOS PARLAMENTO IR TARYBOS SPRENDIMAS iš dalies keičiantis sprendimą Nr. 1720/2006/EB, nustatantį veiksmų programą mokymosi visą gyvenimą srityje (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 149 straipsnio 4 dalį ir 150 straipsnio 4 dalį, atsižvelgdami į Komisijos pasiūlymą[1], atsižvelgdami į Europos ekonomikos ir socialinių reikalų komiteto nuomonę[2], atsižvelgdami į Regionų komiteto nuomonę[3], laikydamiesi Sutarties 251 straipsnyje nustatytos tvarkos[4], kadangi: (1) Europos Parlamento ir Tarybos sprendimu Nr. 1720/2006/EB[5] nustatyta 2007–2013 m. veiksmų programa mokymosi visą gyvenimą srityje. (2) Sprendimo Nr. 1720/2006/EB 9 straipsnio 2 dalyje nustatyta, kad kitos nei 1 dalyje išvardytos programos įgyvendinimo priemonės priimamos laikantis šio sprendimo 10 straipsnio 3 dalyje nurodytos procedūros, t. y. laikantis Tarybos sprendimu Nr. 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką[6], įtvirtintos patariamosios procedūros. (3) Sprendimo Nr. 1720/2006/EB tekste išdėstyta, kad kitiems nei šio sprendimo 9 straipsnio 1 dalyje nurodytiems atrankos sprendimams taikoma patariamoji procedūra ir Europos Parlamento teisė į analitinę priežiūrą. (4) Laikantis tokių procedūrų taikymo taisyklių, dotacijų skyrimo kandidatams laikotarpis pailgėja papildomais dviem trimis mėnesiais. Dėl šių taisyklių dažnai uždelsiamas dotacijų gavėjams skyrimas, neproporcingai apsunkinamas programos administravimas ir, atsižvelgiant į dotacijų dydį, nesukuriama jokia papildoma vertė. (5) Todėl Sprendimą Nr. 1720/2006/EB būtina iš dalies pakeisti, kad atrankos sprendimai būtų įgyvendinami greičiau ir veiksmingiau. NUSPRENDĖ: 1 straipsnis Sprendimo Nr. 1720/2006/EB 9 straipsnyje įterpiama tokia 1a dalis: „1a. Kai, vadovaudamasi šiuo sprendimu, Komisija priima sprendimus skirti kitas nei 1 dalyje išvardytas dotacijas, ji tai daro be komiteto pagalbos.“ 2 straipsnis Šis sprendimas įsigalioja kitą dieną nuo jo paskelbimo Europos Sąjungos oficialiajame leidinyje. Priimta Briuselyje […] Europos Parlamento vardu Tarybos vardu Pirmininkas Pirmininkas [1] OL C […], […], p. […]. [2] OL C […], […], p. […]. [3] OL C […], […], p. […]. [4] OL C […], […], p. […]. [5] OL L 327, 2006 11 24, p. 45 [6] OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).